禹贡

《尚书》 · 孔子 编

禹别九州，随山浚川，任土作贡。禹敷土，随山刊木，奠高山大川。冀州：既载壶口，治梁及岐。既修太原，至于岳阳。覃怀厎绩，至于衡漳。厥土惟白壤，厥赋惟上上错，厥田惟中中。恒卫既从，大陆既作。岛夷皮服，夹右碣石入于河。济河惟兖州：九河既道，雷夏既泽，灉沮会同。桑土既蚕，是降丘宅土。厥土黑坟，厥草惟繇，厥木惟条。厥田惟中下，厥赋贞，作十有三载乃同。厥贡漆丝，厥篚织文。浮于济漯，达于河。海岱惟青州：嵎夷既略，潍淄其道。厥土白坟，海滨广斥。厥田惟上下，厥赋中上。厥贡盐絺，海物惟错。岱畎丝枲铅松怪石。莱夷作牧。厥篚檿丝。浮于汶，达于济。海岱及淮惟徐州：淮沂其乂，蒙羽其艺。大野既猪，东原厎平。厥土赤埴坟，草木渐包。厥田惟上中，厥赋中中。厥贡惟土五色，羽畎夏翟，峄阳孤桐，泗滨浮磬，淮夷蠙珠暨鱼。厥篚玄纤缟。浮于淮泗，达于河。淮海惟扬州：彭蠡既猪，阳鸟攸居。三江既入，震泽厎定。筱簜既敷，厥草惟夭，厥木惟乔。厥土惟涂泥。厥田惟下下，厥赋下上上错。厥贡惟金三品，瑶琨筱簜，齿革羽毛惟木。岛夷卉服。厥篚织贝，厥包桔柚锡贡。沿于江海，达于淮泗。荆及衡阳惟荆州：江汉朝宗于海，九江孔殷，沱潜既道，云土梦作乂。厥土惟涂泥，厥田惟下中，厥赋上下。厥贡羽毛齿革惟金三品，杶干栝柏，砺砥砮丹惟箘簵楛，三邦厎贡厥名。包匦菁茅，厥篚玄纁玑组，九江纳锡大龟。浮于江沱潜汉，逾于洛，至于南河。荆河惟豫州：伊洛瀍涧既入于河，荥波既猪。导菏泽，被孟猪。厥土惟壤，下土坟垆。厥田惟中上，厥赋错上中。厥贡漆枲絺纻，厥篚纤纩，锡贡磬错。浮于洛，达于河。华阳黑水惟梁州：岷嶓既艺，沱潜既道。蔡蒙旅平，和夷厎绩。厥土青黎，厥田惟下上，厥赋下中三错。厥贡璆铁银镂砮磬，熊罴狐狸织皮。西倾因桓是来。浮于潜，逾于沔，入于渭，乱于河。黑水西河惟雍州：弱水既西，泾属渭汭，漆沮既从，沣水攸同。荆岐既旅，终南惇物，至于鸟鼠。原隰厎绩，至于猪野。三危既宅，三苗丕叙。厥土惟黄壤，厥田惟上上，厥赋中下。厥贡惟球琳琅玕。浮于积石，至于龙门西河，会于渭汭。织皮昆仑析支渠搜，西戎即叙。导岍及岐，至于荆山，逾于河。壶口雷首至于太岳。厎柱析城至于王屋。太行恒山至于碣石，入于海。西倾朱圉鸟鼠至于太华。熊耳外方桐柏至于陪尾。导嶓冢至于荆山。内方至于大别。岷山之阳至于衡山，过九江至于敷浅原。导弱水至于合黎，余波入于流沙。导黑水至于三危，入于南海。导河积石，至于龙门；南至于华阴，东至于厎柱；又东至于孟津，东过洛汭，至于大伾；北过降水，至于大陆；又北播为九河，同为逆河，入于海。嶓冢导漾，东流为汉；又东为沧浪之水，过三澨，至于大别，南入于江。东汇泽为彭蠡，东为北江，入于海。岷山导江，东别为沱；又东至于澧，过九江，至于东陵；东迆北会于汇；东为中江，入于海。导沇水，东流为济，入于河，溢为荥；东出于陶丘北，又东至于菏，又东北会于汶，又北东入于海。导淮自桐柏，东会于泗沂，东入于海。导渭自鸟鼠同穴，东会于沣，又东会于泾，又东过漆沮，入于河。导洛自熊耳，东北会于涧瀍，又东会于伊，又东北入于河。九州攸同，四隩既宅，九山刊旅，九川涤源，九泽既陂，四海会同。六府孔修，庶土交正，厎慎财赋，咸则三壤成赋。中邦锡土姓，祗台德先，不距朕行。五百里甸服：百里赋纳总，二百里纳铚，三百里纳秸服，四百里粟，五百里米。五百里侯服：百里采，二百里男邦，三百里诸侯。五百里绥服：三百里揆文教，二百里奋武卫。五百里要服：三百里夷，二百里蔡。五百里荒服：三百里蛮，二百里流。东渐于海，西被于流沙，朔南暨，声教讫于四海。禹锡玄圭，告厥成功。